CELEX: 62017TN0423
Language: sl
Date: 2017-07-11 00:00:00
Title: Zadeva T-423/17: Tožba, vložena 11. julij 2017 – Nexans France in Nexans/Komisija

11.9.2017   
            
            
               SL
            
            
               Uradni list Evropske unije
            
            
               C 300/31
            
         Tožba, vložena 11. julij 2017 – Nexans France in Nexans/Komisija
   (Zadeva T-423/17)
   (2017/C 300/39)
   Jezik postopka: angleščina
   
      Stranke
   
   
      Tožeči stranki: Nexans France (Courbevoie, Francija) in Nexans (Courbevoie) (zastopniki: M. Powell in A. Rogers, solicitors, in G. Forwood, odvetnica)
   
      Tožena stranka: Evropska komisija
   
      Predloga
   
   Tožeči stranki Splošnemu sodišču predlaga, naj:
   
               —
            
            
               za ničen razglasi Sklep Komisije C(2017) 3051 final z dne 2. maja 2017 o predlogu za zaupno obravnavanje, ki sta ga Nexans France in Nexans vložili na podlagi člena 8 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (Zadeva AT.39610 – električni kabli), in sicer v delu, v katerem so zavrnjeni predlogi tožečih strank za zaupno obravnavanje materiala, za katerega v zadevi T-449/14 trdita, da je bil pridobljen nezakonito (tako imenovani „predlogi I. kategorije“), in
            
         
               —
            
            
               Komisiji naloži plačilo stroškov tožečih strank.
            
         
      Tožbeni razlogi in bistvene trditve
   
   Tožeči stranki v utemeljitev tožbe navajata tri tožbene razloge.
   
               1.
            
            
               S prvim tožbenim razlogom se zatrjuje, da Komisija v nasprotju s členom 296 PDEU, členom 41(2)(c) Listine o temeljnih pravicah in členom 8(2) Sklepa 2011/695/EU ni podala zadostne obrazložitve.
            
         
               2.
            
            
               Z drugim tožbenim razlogom se zatrjuje, da je Komisija naredila napake pri presoji predloga, ki sta ga tožeči stranki podali na podlagi člena 8(2) Sklepa 2011/695/EU, in sicer ker, prvič, je ugotovila, da je bil del spornega materiala že poznan širšemu krogu oseb; drugič, ni ustrezno upoštevala načela učinkovitega sodnega varstva; in tretjič, je ugotovila, da interesov tožečih strank ni treba zaščititi.
            
         
               3.
            
            
               S tretjim tožbenim razlogom se zatrjuje, da je Komisija kršila načelo domneve nedolžnosti, in sicer ker je zakonitost načina, na katerega je bil pridobljen sporni material, izpodbijana v postopku v zadevi T-449/14. Objava spornega materiala bi razglasitvi ničnosti v tej zadevi odvzela polni učinek.